Genesi 31 | Beibele Inthaneteng | Phetolelo ya Lefase le Lefsa
31 Ge nako e dutše e tšwela pele Jakobo a kwa barwa ba Labane ba re: “Jakobo o tšere selo se sengwe le se sengwe seo e bego e le sa tatago rena; o kgobokeditše lehumo la gagwe ka moka ka dilo tša tatago rena.”+
2 Ge Jakobo a be a lebelela sefahlego sa Labane, a bona gore se be se sa hlwe se mo lebelela go etša peleng.+
3 Mafelelong Jehofa a re go Jakobo: “Boela nageng ya botatago le go metswalo ya gago+ gomme nna ke tla tšwela pele ke na le wena.”+
4 Ke moka Jakobo a romela lentšu a bitša Ragele le Lea madišong mo go bego go na le dihuswane tša gagwe,
5 gomme a re go bona:
“Ke bona gore sefahlego sa tatago lena ga se sa ntebelela go etša peleng;+ eupša Modimo wa tate o na le nna.+
6 Le lena le a tseba gore ke hlanketše tatago lena ka matla a ka ka moka.+
7 Tatago lena o nthadiile gomme a fetoša moputso wa ka galesome, eupša Modimo ga se a mo dumelela gore a nkgobatše.+
8 Ge a be a re: ‘Tša marothorotho e tla ba moputso wa gago,’ mohlape ka moka o be o tswala tša marothorotho; eupša ge a be a re: ‘Tša methalothalo e tla ba moputso wa gago,’ mohlape ka moka o be o tswala tša methalothalo.+
9 Ka gona Modimo o ile a tšea mohlape wa tatago lena a nnea wona.+
10 Mafelelong ge mohlape o be o goelana ke ile ka emiša mahlo gomme ka bona torong+ gore diphooko tšeo di bego di goela mohlape e be e le tša methalothalo, tša mebalabala le tša marothorotho.+
11 Ke moka morongwa wa Modimo wa therešo a bolela le nna torong a re: ‘Jakobo!’ Nna ka re: ‘Ke nna yo.’+
12 A tšwela pele a re: ‘Emiša mahlo a gago hle, o bone gore diphooko tše di goelago mohlape ke tša methalothalo, tša mebalabala le tša marothorotho, gobane ke bone tšohle tšeo Labane a go dirago tšona.+
13 Ke nna Modimo wa therešo yoo a iponagaditšego go wena kua Bethele,+ moo o tloditšego kokwane+ wa ba wa nkenela gona.+ Bjale ema o tšwe nageng ye o boele nageng yeo o belegetšwego go yona.’”+
14 Ge a re’alo Ragele le Lea ba mo araba ba re go yena: “A o bona gore re sa tlo abelwa bohwa mo ntlong ya tate?+
15 A ruri ga re tšewe re le batho bašele ka ge a re rekišitše, gore a tšwele pele a phela ka tšhelete yeo re e ntšheditšwego?+
16 Mahumo ka moka ao Modimo a a tšeetšego tatago rena ke a rena le bana ba rena.+ Ka gona o dire se sengwe le se sengwe seo Modimo a go boditšego sona.”+
17 Ke moka Jakobo a ema a nametša bana ba gagwe le basadi ba gagwe dikamela;+
18 a gapa mohlape wa gagwe ka moka gomme a tšea dithoto tša gagwe ka moka tšeo a bego a di kgobokeditše+ le mohlape wo a o hweditšego kua Padana-arama, e le gore a lebe go Isaka tatagwe nageng ya Kanana.+
19 Ya re ge Labane a sa ile go kota dinku tša gagwe, Ragele a šala a utswa modingwana wa lapa*+ wa tatagwe.
20 Jakobo a radia Labane wa Mosiria ka go se mmotše gore o tlo tšhaba.
21 Ke moka a tšhaba a tshela Noka,*+ yena le tšohle tšeo a bego a na le tšona. Ka morago ga moo a leba* dithabeng tša Gileada.+
22 Ka morago, letšatšing la boraro, Labane a botšwa gore Jakobo o tšhabile.
23 Ge a ekwa seo a tšea bomorwarragwe a mo rakediša+ leeto la matšatši a šupago, gomme a mo hwetša dithabeng tša Gileada.
24 Ke moka Modimo a tla go Labane wa Mosiria+ torong bošego+ gomme a re go yena: “O itlhokomele ge o bolela le Jakobo.”+
25 Labane a fihla go Jakobo. Jakobo o be a hlomile tente ya gagwe dithabeng tša Gileada gomme Labane le yena a hlometše bomorwarragwe mešaša gona moo.
26 Ke moka Labane a re go Jakobo: “O re’ng o ile wa nthadia gomme wa rwala barwedi ba ka bjalo ka mathopša ge a rwalwa ka tšhoša?+
27 Go re’ng o ntšhabetše ka sephiring gomme wa nthadia wa se mpotše gore o a tloga, e le gore ke tle ke kgone go go nea tsela ka lethabo le ka dikopelo,+ ka moropa le ka harepa?+
28 Le gona ga se wa nnea sebaka sa gore ke atle ditlogolo tša ka le barwedi ba ka.+ Bjale gona o dirile tša bošilo.
29 Seatla sa ka se na le matla a go le gobatša,+ eupša Modimo wa tatago lena o boletše le nna bošegong bja maabane a re: ‘O itlhokomele ge o bolela le Jakobo.’+
30 Le ge bjale o sepetše ka ge o hlologetše ba ntlo ya tatago kudu, go re’ng o utswitše medimo ya ka?”+
31 Jakobo a araba Labane a re: “Ke ka gobane ke be ke boifa.+ Ke ile ka ipotša gore: ‘O ka nkamoga barwedi ba gago.’
32 Mang le mang yo o ka hwetšago a swere medimo ya gago, a a se ke a phela.+ E nyake mo pele ga bana ba babo rena mo dilong tša ka gomme o e tšee.”+ Eupša Jakobo o be a sa tsebe gore Ragele o be a e utswitše.+
33 Ka gona Labane a tsena ka tenteng ya Jakobo, ka tenteng ya Lea le ka tenteng ya makgoba ale a mabedi a basadi,+ eupša a se e hwetše. Mafelelong a tšwa ka tenteng ya Lea gomme a tsena ka tenteng ya Ragele.
34 Ragele o be a tšere modingwana woo wa lapa, gomme o be a o beile serotong sa sala ya basadi sa kamela e bile a dutše godimo ga wona. Ka gona Labane a nyaka gohle ka tenteng eupša a se o hwetše.
35 Ke moka a re go tatagwe: “Anke mahlo a mong wa ka a se ntukele bogale,+ ka gobane nka se kgone go ema mo pele ga gago ka ge ke le mokgweng wa basadi.”+ Ka gona a nyaka ka šedi eupša a se hwetše modingwana woo.+
36 Jakobo a galefa+ gomme a omanya Labane, a re go Labane: “Ke go fošeditše ka eng? Sebe sa ka ke eng+ ge e le mo o ntlhomaretše o šoro ka mokgwa wo?+
37 Bjale ka gore o feditše go nyaka mo dithotong tša ka ka moka, o hweditše eng sa ka ntlong ya gago?+ Se bee mo pele ga banna ba ke nago le bona le bana beno+ gomme e be bona ba re ahlolelago.+
38 Ke bile le wena nywaga ye e masomepedi. Dinku tša gago le dipudi tša gago ga se tša ka tša folotša,+ e bile ga se ka ka ka ja dikgapa tša mohlape wa gago le ka mohla.
39 Ga se ka ka ka go tlišetša seruiwa le ge e le sefe sa go gagoganywa ke sebata.+ Nna ke be ke se lefelela. Go sa šetšwe gore seruiwa se be se utswitšwe mosegare goba bošego, o be o se nyaka seatleng sa ka.+
40 Ke be ke fišwa ke letšatši mosegare e bile ke bolawa ke phefo bošego, gomme ke felelwa ke boroko.+
41 Bjo ke bjona bophelo bjoo ke bo phetšego nywaga e masomepedi ntlong ya gago. Ke go hlanketše nywaga e lesomenne ka baka la barwedi ba gago ba babedi, ka go hlankela nywaga e tshelelago ka baka la mohlape wa gago, gomme wa fetoša moputso wa ka galesome.+
42 Ge nkabe Modimo wa tate,+ yena Modimo wa Aborahama e bile e le Modimo yoo Isaka a bego a mmoifa,+ a se a ba ka lehlakoreng la ka, nkabe gona bjale o nthakile ke lekeleditše diatla. Modimo o bone mohlako wa ka le boitapišo bja diatla tša ka, ka gona o go kgalemile bošegong bja maabane.”+
43 Labane a araba Jakobo a re: “Basadi ba ke barwedi ba ka, bana ba ke ditlogolo tša ka, gomme mohlape wo ke mohlape wa ka, e bile se sengwe le se sengwe seo o se bonago mo ke sa ka le sa barwedi ba ka. Lehono ke tla ba ke lwela’ng le bona goba bana ba ba bona bao ba ba belegego?
44 Bjale etla re dire kgwerano,+ nna le wena, gomme e be bohlatse magareng ga ka le wena.”+
45 Jakobo a tšea leswika a le tsema fao bjalo ka kokwane.+
46 Ke moka Jakobo a re go banna bao a bego a na le bona: “Topang maswika!” Ba topa maswika ba a dira mokgobo.+ Ka morago ba jela moo mokgobong.
47 Labane a o bitša gore ke Jegara-sahadutha,* eupša Jakobo a o bitša Galede.*
48 Labane a re: “Mokgobo wo wa maswika ke bohlatse magareng ga ka le wena lehono.” Ke ka baka leo o reetšwego leina la Galede,+
49 le la Mitsipa,* ka gobane Labane o itše: “Anke Jehofa a dule a šeditše nna le wena ge re le moo re sa bonanego.+
50 Ge e ba o ka hlakiša barwedi ba ba ka+ goba ge e ba o ka tšea basadi ba bangwe ka ntle ga barwedi ba ba ka, o gopole gore le ge batho ba ka se bone seo, se tla bonwa ke Modimo, yena yo e lego hlatse ya rena.”+
51 Labane a iša pele a re go Jakobo: “Mokgobo wa maswika šo le kokwane še yeo ke e tsemilego gore e be seka sa kgwerano ya magareng ga ka le wena.
52 Mokgobo wo ke bohlatse gomme kokwane ye e hlatsela+ gore nka se fete mokgobo wo ka tla go lwa le wena, le gore wena o ka se fete mokgobo wo le kokwane ye wa tla go nkgobatša.+
53 Anke modimo* wa Aborahama+ le modimo wa Nahoro+ a re ahlolele, yena modimo wa botatago bona.” Eupša Jakobo yena a ena ka Yoo Isaka tatagwe a bego a mmoifa.+
54 Ka morago ga moo Jakobo a dira sehlabelo moo thabeng gomme a laletša ba meloko ya gagwe gore ba tle ba je dijo.+ Ba ja ba ba ba fetša bošego ka moka ba le moo thabeng.
55 Labane yena a tsoga ka masa a atla+ bana ba gagwe le barwedi ba gagwe gomme a ba šegofatša.+ Ke moka Labane a wela tsela a boela ga gagwe.+
^ Phetolelo ya lentšu ka lentšu e re, “a tsepamišetša sefahlego.”
^ Leina la Searama (Sesiria) leo le rago gore, “Mokgobo wa Maswika wa Bohlatse.”
^ Leina la Seheberu leo le rago gore, “Mokgobo wa Maswika wa Bohlatse.”
^ Ka Seheberu leina Mitsipa le ra gore, “Serokamo.”
^ Mo lentšu “modimo” le ka ba le šupa go “medimo,” ka ge Labane wa Mosiria a be a dumela go modimongwana wa lapa, e lego terafimi.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D31%26wtlocale%3DSE%26srcid=share⊂ject=Bala Beibele Inthaneteng